钦定古今图书集成/理学汇编/经籍典/第076卷 > 宋周子通书 > 《家人睽复无妄》
## 钦定古今图书集成/理学汇编/经籍典/第076卷 > 宋周子通书 > 《家人睽复无妄》

“治天下有本”，身之谓也；“治天下有则”，家之谓也。

则谓物之可视以为法者，犹俗言“则例” 、“则样” 也。

《本必端》。端本，诚心而已矣；“则必善。”善则，和亲而已矣。

心不诚，则身不可正，亲不和则家不可齐。

“家难而天下易，家亲而天下疏”也。

“亲者难去，疏者易裁” ，然不先其难，亦未有能其易者。

《家人》“离”，必起于妇人，故“《睽》次《家人》”，以二女同居，而志
不同行也。

睽次《家人》，《易》卦之序二女以下，睽彖传文。二女，谓《睽》卦兑下离上，兑少女，离中女也。阴柔之性，外和悦而内猜嫌，故同居而异志。

尧所以“釐降二女于《妫汭》”，舜可禅乎？吾兹试矣。

《釐》，理也。降，下也。妫，水名。汭水北，舜所居也。尧理治下，嫁二女于舜，将以试舜，而授之天下也。

“是治天下观于家，治家观于身而已矣。”身端心诚之
谓也。诚心，复其不善之动而已矣。

不善之动息于外，则善心之生于内者，无不实矣。

“不善”之动，妄也，妄复则无妄矣，无妄则诚矣。

程子曰：“《无妄》之谓诚。”

故《无妄》次复，而曰“先王以茂对时育万物”，深哉！

《无妄》次复，亦卦之序。“先王” 以下，引《无妄》卦大象，以明对时育物，唯至诚者能之，而赞其旨之深也。此章发明四卦，亦皆所谓圣人之蕴。